
PASKAIDROJUMS — FAKTU UN SECINĀJUMU KOPSAVILKUMS
Pamatinformācija
2007. gadā tika pieņemta Padomes Regula (EK) Nr. 1100/2007, ar ko nosaka pasākumus Eiropas zušu krājumu atjaunošanai. Tā paredz plašu, visaptverošu pieeju zušu krājumu pārvaldībai, aptverot dažādus zušu dzīves posmus un migrācijas ceļus. Tās darbības joma aptver Savienības ūdeņus, piekrastes lagūnas, upju grīvas, kā arī upes un dalībvalstu savstarpēji saistītos iekšzemes ūdeņus, kas ietek jūrā. Regulā par zušu krājumiem dalībvalstīm noteikts pienākums no 2009. gada definēt dabiskas Eiropas zušu dzīvotnes (zušu upju baseini) un izstrādāt zušu krājumu pārvaldības plānus (ZKPP) attiecībā uz šīm dzīvotnēm. Tas ļauj dalībvalstīm ņemt vērā īpašos vietējos un valsts apstākļus. Katrs zušu krājumu pārvaldības plāns ir paredzēts, lai samazinātu antropogēnu mirstību, radot apstākļus, lai ar lielu varbūtību līdz jūrai nokļūtu vismaz 40 % sudrabzušu biomasas salīdzinājumā ar iespējami labāko aplēsi par to, cik zušu tur nokļūtu, ja krājumu nebūtu skārusi antropogēna ietekme. Zušu krājumu pārvaldības plānu sagatavo, lai ilgtermiņā sasniegtu šo mērķi. Dalībvalstu veiktie pasākumi var ietvert komerciālu zvejas darbību samazināšanu, atpūtas zvejas ierobežošanu, krājumu atjaunošanas pasākumus, strukturālus pasākumus, lai darītu upes pārvaramas visā to garumā un uzlabotu upju dzīvotnes, sudrabzušu transportēšanu no iekšzemes ūdeņiem uz ūdeņiem, no kuriem tie var viegli nokļūt Sargasu jūrā, plēsēju apkarošanu, hidroelektroenerģijas ražošanas turbīnu apstādināšanu uz laiku, un ar akvakultūru saistītus pasākumus. Dalībvalstis sākotnēji reizi trijos gados sniedz Komisijai ziņojumu; pirmo ziņojumu sniedz līdz 2012. gada 30. jūnijam. Pēc tam, kad pirmie trīs triju gadu pārskata ziņojumi ir iesniegti, ziņošanas biežumu samazina līdz vienai reizei sešos gados. Ziņojumos izklāsta pārvaldības plānu pārraudzību, efektivitāti un rezultātus.

Referenta nostāja
Referents uzskata, ka regula par zušu krājumiem ir labs un visaptverošs instruments, taču tās īstenošanu var uzlabot. Konkrētāk, nav pietiekami risināta migrācijas šķēršļu problēma, savukārt zvejas darbības ir ievērojami ierobežotas. Tas ir secināts arī Eiropas Komisijas veiktajos novērtējumos. Pēdējā laikā politikas veidotāji galveno uzmanību ir pievērsuši zušu zvejas papildu samazināšanai. Par to liecina Padomes 2022. gada decembra lēmums par zvejas iespējām, ar kuru ierobežo jūras un piekrastes zušu zveju, nosakot sešu mēnešu lieguma periodu. Referents uzskata, ka tas nav pareizais risinājums zušu krājumu atjaunošanai. Regula par zušu krājumiem ir jāatzīst par galveno politikas virzienu un piemērotāko instrumentu zušu pārvaldībai. Referents sniedz vairākus ieteikumus, kā labāk īstenot regulu par zušu krājumiem, piemēram, uzlabot pārvaldības modeli, kas nodrošinātu atgriezenisko saiti un ļautu atjaunināt ZKPP, atzīt zvejnieku būtisko lomu, turpināt krājumu atjaunošanas politiku, novērst migrācijas šķēršļus, pastiprināt cīņu pret NNN zveju, veicināt zinātniskos pētījumus un saskaņot datu vākšanu.

par to, kā tiek īstenota Padomes Regula (EK) Nr. 1100/2007, ar ko nosaka pasākumus Eiropas zušu krājumu atjaunošanai
(2023/2030(INI))
Eiropas Parlaments,
–	ņemot vērā Padomes 2007. gada 18. septembra Regulu (EK) Nr. 1100/2007, ar ko nosaka pasākumus Eiropas zušu krājumu atjaunošanai (Zušu regula)[footnoteRef:1], [1:  OV L 248, 22.9.2007., 17. lpp.] 

–	ņemot vērā Līgumu par Eiropas Savienības darbību (LESD), jo īpaši tā 3., 4., 11., 38., 39. un 43. pantu,
–	ņemot vērā Eiropas Parlamenta un Padomes Regulu (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK[footnoteRef:2], [2:  OV L 354, 28.12.2013., 22. lpp.] 

–	ņemot vērā Padomes Direktīvu 92/43/EEK (1992. gada 21. maijs) par dabisko dzīvotņu, savvaļas faunas un floras aizsardzību[footnoteRef:3], [3:  OV L 206, 22.7.1992., 7. lpp.] 

–	ņemot vērā Eiropas Parlamenta un Padomes Direktīvu 2000/60/EK (2000. gada 23. oktobris), ar ko izveido sistēmu Kopienas rīcībai ūdens resursu politikas jomā[footnoteRef:4], [4:  OV L 327, 22.12.2000., 1. lpp.] 

–	ņemot vērā Eiropas Parlamenta un Padomes Direktīvu 2008/56/EK (2008. gada 17. jūnijs), ar ko izveido sistēmu Kopienas rīcībai jūras vides politikas jomā (Jūras stratēģijas pamatdirektīva)[footnoteRef:5], [5:  OV L 164, 25.6.2008., 19. lpp.] 

–	ņemot vērā Konvencijas par starptautisko tirdzniecību ar apdraudētajām savvaļas dzīvnieku un augu sugām II papildinājumu,
–	ņemot vērā Konvenciju par migrējošo savvaļas dzīvnieku sugu aizsardzību,
–	ņemot vērā regulas par zušu krājumiem novērtējumus, ko Komisija veica 2014. gadā (COM(2014)0640) un 2020. gadā (SWD(2020)0035),
–	ņemot vērā novērtējuma ziņojumu par 2019. gadu, ko Komisijas uzdevumā veica Poseidon,
–	ņemot vērā Baltijas jūras konsultatīvās padomes 2022. gada 4. maija ieteikumus attiecībā uz zušu pārvaldības pasākumiem,
–	ņemot vērā Padomes Regulu (ES) 2023/194 (2023. gada 30. janvāris), ar ko 2023. gadam nosaka konkrētu zivju krājumu zvejas iespējas, kuras piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi, un ar ko šādas zvejas iespējas uz 2023. un 2024. gadu nosaka konkrētiem dziļūdens zivju krājumiem[footnoteRef:6], un Padomes Regulu (ES) 2023/195 (2023. gada 30. janvāris), ar ko 2023. gadam nosaka dažu zivju krājumu un krājumu grupu zvejas iespējas Vidusjūrā un Melnajā jūrā un groza Regulu (ES) 2022/110 attiecībā uz 2022. gadā Vidusjūrā un Melnajā jūrā piemērojamām zvejas iespējām[footnoteRef:7], [6:  OV L 28, 31.1.2023., 1. lpp.]  [7:  OV L 28, 31.1.2023., 220. lpp.] 

–	ņemot vērā Dānijas, Francijas, Itālijas, Grieķijas, Nīderlandes, Polijas, Francijas, Spānijas, Nīderlandes, Spānijas un Zviedrijas paziņojumu par zušu krājumiem saistībā ar Padomes Regulu (ES) 2023/194,
–	ņemot vērā 2006. gada 16. maija nostāju par priekšlikumu Padomes regulai, ar ko nosaka pasākumus Eiropas zušu krājumu atjaunošanai[footnoteRef:8], [8:  OV C 298 E, 7.12.2006., 113. lpp.] 

–	ņemot vērā Starptautiskās Jūras pētniecības padomes (ICES) 2022. gada 3. novembra ieteikumu par Eiropas zuti (Anguilla anguilla) visā tā dabiskajā areālā,
–	ņemot vērā Komisijas 2023. gada 21. februāra paziņojumu "ES rīcības plāns par jūras ekosistēmu aizsargāšanu un atjaunošanu, lai zvejniecības būtu ilgtspējīgas un izturētspējīgas" (COM(2023)0102),
–	ņemot vērā Reglamenta 54. pantu, kā arī Priekšsēdētāju konferences 2002. gada 12. decembra lēmuma par procedūru neleģislatīvo ziņojumu sagatavošanas atļaujas piešķiršanai 1. panta 1. punkta e) apakšpunktu un 3. pielikumu,
–	ņemot vērā Zivsaimniecības komitejas ziņojumu (A9‑0000/2023),
A.	tā kā regulā par zušu krājumiem dalībvalstīm ir noteikts pienākums izstrādāt valsts zušu krājumu pārvaldības plānus (ZKPP) ar vienotu rīcības mērķi un starptautiski koordinētu triju gadu uzraudzības un novērtēšanas procesu;
B.	tā kā 19 dalībvalstis ir pieņēmušas ZKPP gandrīz 90 zušu audzēšanas saimniecības struktūrvienībās, kas aptver aptuveni 1880 darbības; tā kā sešas dalībvalstis (Kipra, Malta, Austrija, Rumānija, Slovākija, Slovākija un Ungārija) ir atbrīvotas no ZKPP sagatavošanas; tā kā Slovēnija un Bulgārija (attiecībā uz to upju sistēmām ārpus Melnās jūras) nav sagatavojušas ZKPP; tā kā Horvātija pašlaik izstrādā savu ZKPP;
C.	tā kā tikai Nīderlande ir iesniegusi apstiprināšanai atjauninātus ZKPP, proti, 2011. gadā un 2018. gadā;
D.	tā kā pašlaik ES ir atzinusi tikai vienu pārrobežu plānu, kas attiecas uz Minho upes baseinu (Spānija un Portugāle); tā kā saskaņā ar ICES (2022), lai gan ir atzīts, ka pastāv sadarbība starp dalībvalstīm un trešām valstīm, izmantojot citus mehānismus, joprojām ir ūdenstilpes, kurām būtu lietderīgi uzlabot pārvaldības pasākumu īstenošanas koordināciju;
E.	tā kā regulas par zušu krājumiem iezīme ir sadalīta kontrole, ko veic centralizēti koordinējot; tā kā zušu krājumu pārvaldība ir pārāk sarežģīta, lai piemērotu universālu pieeju; tā kā regula par zušu krājumiem ļauj dalībvalstīm elastīgi pielāgot valsts ZKPP vietējiem apstākļiem un valsts prioritātēm;
F.	tā kā ES līmenī nav īpašas zušu krājumu platformas informācijas apmaiņai, diskusijām starp ieinteresētajām personām un atgriezeniskās saites pārraudzībai;
G.	tā kā saskaņā ar Poseidon 2019. gada ziņojumu 2012. gadā ziņojumus sniedza 18 no 19 dalībvalstīm; tā kā saskaņā ar Poseidon 2019. gada ziņojumu 2015. gadā ziņojumus sniedza 14 no 19 dalībvalstīm; tā kā saskaņā ar Poseidon 2019. gada ziņojumu 2018. gadā ziņojumus sniedza 15 no 19 dalībvalstīm; tā kā saskaņā ar ICES (2022) 2021. gadā ziņojumus sniedza tikai 13 no 19 dalībvalstīm; tā kā dalībvalstu ziņojumi bieži bija nepilnīgi un nestandartizēti;
H.	tā kā Komisija 2014. gadā novērtēja regulas par zušu krājumiem un valstu ZKPP vispārējo īstenošanu un secināja, ka ZKPP īstenošana ir radījusi zvejas ierobežojumus, taču lielāka uzmanība būtu jāpievērš pārvaldības pasākumiem, kas saistīti ar zvejas neizraisītiem antropogēniem mirstības faktoriem un no kuriem lielāko daļu dalībvalstis ir īstenojušas tikai daļēji;
I.	tā kā Komisija 2020. gadā izvērtēja regulas par zušu krājumiem piemērotību mērķim un secināja, ka tā ir atbilstīga un piemērota paredzētajam mērķim, vienlaikus piebilstot, ka ir vajadzīgi papildu centieni regulas īstenošanai, lielāku uzmanību pievēršot ar zivsaimniecību nesaistītiem pasākumiem,
Regula par zušu krājumiem kā vispiemērotākais un visaptverošākais instruments
1.	aicina Komisiju un dalībvalstis atkal noteikt regulu par zušu krājumiem par zušu aizsardzības pamatpolitiku, nodrošinot vienotu un saskaņotu pieeju; atgādina, ka Komisijas 2020. gada novērtējumā tika konstatēts, ka regula par zušu krājumiem atbilst tās mērķim; uzskata, ka ir jāuzlabo regulas par zušu krājumiem īstenošana un dalībvalstīm jāveic papildu pasākumi;
2.	atkārtoti apstiprina regulā par zušu krājumiem izvirzīto mērķi atjaunot zušu krājumus līdz 40 % salīdzinājumā ar sākotnējiem apstākļiem, un tās galveno mērķi samazināt mirstību, kas nodrošinātu šo atjaunošanos; norāda, ka ir būtiski koncentrēties uz īstermiņā sasniedzamo mirstības mērķi, kas ļautu sasniegt ilgtermiņa biomasas mērķi; uzsver, ka "sākotnējos apstākļus" var būt grūti definēt; norāda, ka 40 % mērķis, visticamāk, nebūs sasniedzams dzīvotņu zuduma dēļ, taču tas ir standarts mirstības samazināšanas mērķa sasniegšanai;
3.	norāda, ka kopš regulas par zušu krājumiem pieņemšanas krājumu samazināšanās ir apstājusies, kas liecina, ka regula par zušu krājumiem uzrāda pozitīvus sākotnējos rezultātus, taču atjaunošana būs ilgtermiņa process, kas ilgs vairākas desmitgades;
4.	uzsver, ka zušu krājumu pārvaldība ir pārāk sarežģīta, lai varētu izmantot vienpusēju, uz jūru orientētu pieeju; uzsver, ka, koncentrējoties uz ikgadējām zvejas iespējām, netiek ņemti vērā tādi svarīgi faktori kā migrācijas šķēršļi, dzīvotņu kvalitāte un nelegālā nozveja un tirdzniecība; uzsver, ka regula par zušu krājumiem ir vispārēja un visaptveroša, tā aptver gan jūras, gan saldūdens zušu dzīves posmus un pievēršas gan zvejas, gan ar zveju nesaistītai ietekmei; turklāt norāda, ka ar zveju nesaistīta ietekme var būt lielāka nekā zvejas ietekme un ka līdz šim pārāk maz uzmanības ir pievērsts ar zveju nesaistītai antropogēnai mirstībai; uzskata, ka pasākumi, kas veikti ārpus regulas par zušu krājumiem konteksta, apdraud pieņemtās politikas saskaņotību; tādēļ pauž nožēlu par Padomes 2023. gada 30. janvāra Regulu (ES) 2023/194, ar ko 2023. gadam nosaka konkrētu zivju krājumu zvejas iespējas, kuras piemērojamas Savienības ūdeņos un – attiecībā uz Savienības zvejas kuģiem – konkrētos ūdeņos, kas nav Savienības ūdeņi, un ar ko šādas zvejas iespējas uz 2023. un 2024. gadu nosaka konkrētiem dziļūdens zivju krājumiem, ierobežojot zušu zveju ar sešu mēnešu zvejas aizlieguma periodu;
Pārvaldība un ziņošana
5.	konstatē, ka regulā par zušu krājumiem nav paredzēts atgriezeniskās saites mehānisms, kas nodrošinātu turpmākus pasākumus un regulāru politikas atjaunināšanu dalībvalstīs; pauž nožēlu par to, ka ICES 2012., 2018. un 2021. gada ieteikumi, kuros tika izvērtēta regulas par zušu krājumiem īstenošana dalībvalstīs, nav pietiekami īstenoti praksē;
6.	tādēļ aicina izveidot īpašu konsultatīvo padomi zušu krājumu jautājumā, kurā piedalītos dalībvalstu un zivsaimniecības nozares pārstāvji, atpūtas zvejnieki, ūdens apsaimniekotāji, hidroenerģijas uzņēmumi, vides aizsardzības speciālisti un citas iesaistītās personas; ierosina, ka šai konsultatīvajai padomei būtu jākonsultē Komisija jautājumos, kas skar regulas par zušu krājumiem īstenošanu, jāsniedz dalībvalstīm atsauksmes par to ZKPP, jāapmainās ar informāciju starp dažādām pusēm un jānovērtē īstenošanas progress valstu un Eiropas līmenī;
7.	šajā saistībā norāda uz Komisijas nodomu izveidot ekspertu grupu, kā paziņots rīcības plānā par jūras ekosistēmām nolūkā apvienot zivsaimniecības un infrastruktūras ekspertus no valstu ministrijām; aicina Komisiju, veidojot šo ekspertu grupu, ņemt vērā iepriekš minētos ieteikumus;
8.	pauž nožēlu, ka kopš regulas par zušu krājumiem pieņemšanas tikai viena dalībvalsts ir iesniegusi apstiprināšanai atjauninātu ZKPP; mudina dalībvalstis regulāri atjaunināt savus ZKPP, pamatojoties uz labākajām pieejamajām zināšanām un ieteikumiem; mudina dalībvalstis atjauninātajos ZKPP noteikt konkrētus mērķus un starpposma termiņus; uzsver, ka zušu krājumu atjaunošana ir ilgtermiņa process, kas prasa nepārtrauktu darbu, un ka ar vienreizēju pārvaldības plānu nepietiks;
9.	pauž nožēlu, ka gadu gaitā ir samazinājies to dalībvalstu skaits, kuras ievēro regulas par zušu krājumiem 9. panta 1. punktā noteikto prasību par ziņojumu sniegšanu; atgādina dalībvalstīm par to pienākumiem atbilstīgi 9. panta 1. punktam; uzsver, ka ir svarīgi savākt pēc iespējas vairāk informācijas un datu, kas ļautu veikt atbilstīgus pasākumus;
Zušu zvejas pasākumi
10.	uzsver zušu zvejas nozīmīgo lomu sabiedrībā, jo zušu zveja ir gan sociālekonomiska darbība, gan gadsimtiem sena kultūras tradīcija; uzskata, ka pēdējo desmit gadu laikā zušu zveja ir ievērojami samazinājusies; aicina Komisiju un dalībvalstis pēc iespējas atturēties no turpmākiem zvejas ierobežojumiem; uzsver, ka zvejniekiem ir svarīga loma kā aizbildņiem un "acīm un ausīm", savukārt pilnīga zvejas aizliegšana varētu veicināt nelegālu, nereģistrētu un neregulētu (NNN) zveju; norāda, ka zušu zveja ir mazapjoma amatniecības darbība un bieži vien notiek nomaļos reģionos, kur zvejniekiem ir svarīga nozīme vides un sociālajā jomā;
11.	pauž cerību, ka gadījumos, kad varētu būt nepieciešami turpmāki zvejas ierobežojumi, tas tiks darīts saistībā ar valstu ZKPP, nevis ar ad hoc Padomes lēmumiem, un pamatojoties uz iepriekšējiem sociālekonomiskās ietekmes novērtējumiem;
12.	atkārtoti apstiprina, ka krājumu atjaunošana ir viens no atjaunošanas pasākumiem, kas minēti regulas par zušu krājumiem 2. panta 8. punktā; uzskata, ka krājumu atjaunošana ir nepieciešams pasākums, kamēr migrācijas šķēršļu problēma nav pienācīgi atrisināta; aicina dalībvalstis turpināt krājumu atjaunošanas praksi; uzsver, ka, lai gan ieguldījumu krājumu atjaunošanā starptautiskā mērogā nevar noteikt, tam var būt pozitīva ietekme vietējā līmenī; uzskata, ka krājumu atjaunošana ir veids, kā izplatīt krājumus un ierobežot krājumu atjaunošanas riskus, ņemot vērā pieaugošo sausumu, kas rada problēmas upēs visā Eiropā; turklāt norāda, ka nozveja krājumu atjaunošanai ir salīdzinoši neliela (2–3 % no visiem stikla zušu krājumiem); uzsver, ka stikla zušu nozveja ir ļoti svarīga Eiropas akvakultūras nozarei, un atzīst akvakultūras nozīmīgo lomu krājumu atjaunošanā;
13.	aicina dalībvalstis nodrošināt zvejniekiem elastību, nosakot zvejniecībai vispiemērotākos periodus, kas katrā valstī var būt atšķirīgi; šajā sakarībā mudina dalībvalstis, apspriežoties ar zvejniekiem, apsvērt iespēju izmantot kvotu sistēmas, kas nodrošinātu atbildīgu zveju; uzsver, ka viena no kvotu sistēmas priekšrocībām būtu tā, ka tā ļautu zvejniekiem izvēlēties zvejot tad, kad tas ir komerciāli izdevīgi, vienlaikus ierobežojot nozveju līdz atbildīgam līmenim; piebilst, ka tas varētu palīdzēt novērst pārzveju;
Ar zveju nesaistīti/migrācijas pasākumi
14.	uzsver, ka vairāk jāstrādā pie faktoriem, kas nav saistīti ar zveju un kas ietekmē zušu mirstību; uzsver, ka infrastruktūras šķēršļi ir viens no kaitīgākajiem faktoriem, kas izraisa zušu mirstību; norāda, ka dalībvalstis šo problēmu nav pietiekami risinājušas, kā to apliecina Komisijas 2014. gadā un 2020. gadā veiktie novērtējumi;
15.	aicina dalībvalstis steidzami likvidēt novecojušos aizsprostus un citus šķēršļus;
16.	uzsver, ka tirgū ir pieejamas zivīm draudzīgas alternatīvas, kas nodrošina, ka ūdens sūkņi un hidroelektrostacijas ir pārvaramas zivīm; aicina dalībvalstis noteikt, ka zivju drošums ir obligāta prasība jaunām iekārtām un vecām iekārtām, kad tās tiek nomainītas; norāda, ka varētu būt vajadzīga vienota metodika, ka ļautu noteikt un sertificēt, kad sūkņus var uzskatīt par zivīm draudzīgiem; uzsver, ka par piemēru varētu kalpot Nīderlandes Karaliskā standartizācijas institūta (NEN) spēkā esošais standarts 8775[footnoteRef:9]; [9:  NEN 8775:2020+C1:2022 nl.] 

17.	mudina dalībvalstis turpināt īstenot zivju krātiņveida lamatu izvietošanas un zivju pārvietošanas projektus kā pagaidu risinājumu sudrabzušu izzušanai, ja īstermiņā nav iespējams rast strukturālus risinājumus;
18.	uzsver, ka migrācijas pasākumi jāīsteno saskaņoti, ņemot vērā citus šķēršļus viena un tā paša migrācijas ceļa augšupējā vai lejupējā posmā;
19.	mudina dalībvalstis veikt pasākumus, ka novērstu arī citus antropogēnos mirstības faktorus, piemēram, piesārņojumu un parazītus;
Pasākumi pret nelikumīgu tirdzniecību un malumedniecību
20.	uzsver, ka NNN zveja un nelegāla tirdzniecība joprojām ir nopietna problēma; atzinīgi vērtē pašreizējos panākumus tiesībaizsardzības jomā un uzsver, cik svarīgi ir novērst turpmāku nelikumīgu tirdzniecību; uzsver, ka ir vairāk jākontrolē un jāuzrauga regulas par zušu krājumiem piemērošana;
21.	aicina uzlabot muitas, policijas un vides iestāžu koordināciju dalībvalstīs un starp tām, kā arī datu apmaiņu; aicina dalībvalstis turpināt ieguldīt tiesībaizsardzības iestāžu kompetencē un spējās;
22.	uzsver, ka nozvejoto stikla zušu labākai pārredzamībai un izsekojamībai ir svarīga nozīme NNN zvejas prakses apkarošanā un ka sertifikācijas sistēmas ir svarīgs instruments, kā nodrošināt nozvejas likumību; aicina dalībvalstis publiskot savus krājumu atjaunošanas plānus, kas ļautu labāk identificēt un novērst stikla zušu nelikumīgas tirdzniecības plūsmas;
23.	aicina dalībvalstis piemērot patiesi preventīvas sankcijas; aicina starp dalībvalstīm saskaņot naudas sodus;
Zinātniskie pētījumi un datu vākšanas saskaņošana
24.	atgādina, ka daudz kas nav zināms par zušu krājumiem, tai skaitā par to nārsta procesu un precīziem krājumu samazināšanās iemesliem; tādēļ aicina veikt vairāk zinātnisku pētījumu par šo krājumu stāvokli un to samazināšanās iemesliem, piešķirot tam pietiekamu finansējumu un cilvēkresursus; ierosina veikt pētījumus arī par klimata pārmaiņu ietekmi, piemēram, attiecībā uz Golfa straumi, kas plūst uz Sargasu jūru un no tās;
25.	norāda, ka pastāv neatbilstība starp regulas par zušu krājumiem īstenošanu un ICES ikgadējo ieteikumu par zvejas iespējām, jo tas ir balstīts uz stikla zušu tendenci, nevis uz sudrabzušu nokļūšanu jūrā (40 % mērķis); aicina to saskaņot;
26.	izsaka atzinību ICES par veikto darbu pie visu krājumu modeļa izstrādes, kas ļaus analizēt un prognozēt tendences;
27.	uzsver, ka datu salīdzināšanas nolūkā datu vākšana, uzraudzība un ziņošana ir jāsaskaņo un jāstandartizē; iesaka datu vākšanā un analīzē iesaistīt komerciālos un atpūtas zvejniekus;
Pārrobežu dimensija
28.	mudina dalībvalstis vajadzības gadījumā ieviest vairāk pārrobežu ZKPP;
29.	aicina Komisiju un attiecīgās dalībvalstis izstrādāt vērienīgu un reālistisku Vispārējās zivsaimniecības komisijas Vidusjūras zušu pārvaldības plānu; uzskata, ka ir ļoti vēlams šo plānu saskaņot ar regulu par zušu krājumiem;
°
°	°
30.	uzdod priekšsēdētājai šo rezolūciju nosūtīt Padomei un Komisijai.

